የኮሮና ቫይረስ ክትባት ማግኘቱን አንድ የዘረመል ምሕንድስና ኩባንያ አስታወቀ፡፡
ባሕር ዳር፡ የካቲት 24/2012 ዓ.ም (አብመድ) ተቀማጭነቱ በአሜሪካ ቴክሳስ የሆነ አንድ የዘረመል ምሕንድስና ኩባንያ ለአዲሱ የኮሮና ቫይረስ ክትባት መሥራቱን አስታውቋል፡፡ ኩባንያው እንዳስታወቀው ክትባቱን አበልጽጎ በመጨረስ በእንስሳት ላይ ለመሞከርና በአሜሪካ ተቆጣጣሪ አካላት ይሁንታን ለማግኘት ዝግጁ ነው፡፡የኩባንያው መግለጫ የእንግሊዝ ተመራማሪዎች ያገኙትን ውጤት መመርመር መጀመራቸውን ከገለጹ በኋላ የወጣ ነው፡፡ በዓለማቀፍ ደረጃ በርካታ ተመራማሪዎች ክትባትና መድኃኒት ፍለጋ እየጣደፉ መሆኑም ተመላክቷል፡፡ክትባት ማግኘት መቻል ደግሞ እንደ ትልቅ ስኬት የሚወሰድ ነው፡፡ ምንም እንኳ የቴክሳሱ ኩባንያ ክትባቱን እስከ መቼ ለገበያ እንደሚያቀርብ ባያሳውቅም ከዚህ ቀደም ያሉ ልምዶች እንደሚያሳዩት ከሙከራ አንስቶ በማምረት የማሠራጨቱ ሂደት ከ18 – 24 ወራት ይወስዳል፡፡ብዙ ጊዜ ክትባቶች የሚሠሩት የበሽታው ምንጭ የሆነውን ንቁ ያልሆነ ተህዋስ በመውሰድ ነው፡፡ በአግባቡ እንዳልተጠና የሚገለጸውን የኮሮና ቫይረስ አምጭ ተህዋስ ለክትባቱ መሥሪያነት ይጠቀሙ አይጠቀሙ ተመራማሪዎቹ አልገለጹም፤ ሜይል ኦንላይን ግን በእንዲህ ዓይነቱ አደገኛ ቫይረስ ንቁ ያልሆነውን ተህዋስ ለክትባት ሊጠቀሙ እንደማይችሉ ግምቱን አስቀምጧል፡፡የዘረመል መሐንዲሶቹ ‘አዴኖቫይረስ’ ከሚባል ዝርያ ክትባቱን እንደፈጠሩት ነው እየተነገረ ያለው፡፡ አዴኖቫይረስ በመተንፈሻ አካላት ላይ ቁስለት በመፍጠርና ጉንፋን በማስከተል የሚታወቅ የቫይረስ ዝርያ ነው፤ በብዛት ክትባቶች የሚመረቱበትም ነው፡፡ምንጭ፡- ሜይል ኦንላይን